એક સુસજ્જ સંગીત શાળા તરીકે વિકસાવવાના ઉદેશ સાથે ચી.ન.કલાનિકેતનની સ્થાપના 1981માં થઈ હતી. સર્વાંગી વિકાસને વરેલી ચી.ન.વિદ્યાવિહારની સંસ્થા “કલાનિકેતન” સંગીત, નૃત્ય, નાટ્ય અને વાદ્યોની તાલીમ આપી વિદ્યાર્થીઓના વિકાસમાં એક નવું પરિમાણ ઉમેરે છે. શૈક્ષણિક સજ્જતાની જેટલી આવશ્યકતા છે તેની સાથે બાળકો કલાભિમુખ બને અને તેને વ્યવસાય તરીકે ન સ્વીકારે તો પણ નિજાનંદ માટેનું તે સાધન બને એ ઉદ્દેશથી આ સંસ્થાની સ્થાપના કરવામાં આવી છે. પૂર્વ વિદ્યાર્થીઓના સંતાનો, શુભેચ્છકો અને હિતચિંતકોના સંતાનો પણ કલાનિકેતનનાં વર્ગોમાં પ્રવેશ મેળવી શકે છે.